作者:劉禹錫
標題:酬楊八庶子喜韓吳興與餘同遷見贈
內容:早遇聖明朝，雁行登九霄。文輕傅武仲，酒逼蓋寬饒。舍矢同瞻鵠，當筵共賽梟。琢磨三益重，唱和五音調。臺柏煙常起，池荷香暗飄。星文辭北極，旗影度東遼。直道由來黜，浮名豈敢要。三湘與百越，雨散又雲搖。遠守慚侯籍，徵還荷詔條。悴容唯舌在，別恨幾魂銷。滿眼悲陳事，逢人少舊僚。煙霞為老伴，蒲柳任先凋。虎綬懸新印，龍舼理去橈。斷腸天北郡，攜手洛陽橋。幢蓋今雖貴，弓旌會見招。其如草玄客，空宇久寥寥。